Here is a page extracted from Wikipedia that may contain CSS, HTML, and a lot of unformatted text.

Title: Nepza
Content: Nepza estió un lugar con castiello cerca de Belchit, en la comarca de lo Campo de Belchit, y en la provincia de Zaragoza. Ye mencionau siempre con Belchit en textos de lo sieglo XII.

Toponimia 
Bel autor lo interpreta a partir de lo etnonimo de los berbers Nafzawa, un grupo tribal berber client d'Abderramán I que s'establió en diferents zonas d'Al Andalus dende lo sieglo VIII como por eixemplo Teruel y Villel (los Banu Amira y los Banu Gazlun yeran brancas de los Nafzawa), y a lo norte de lo Guadiana. Bi ha una rechión de Túniz dita Nafzawa (نفزاوة, transliterau d'acuerdo con a tradición francesa como Nefzaoua).

Por ser abandonau este nuclio de población lo toponimo cayó en desuso, estando la suya zaguera mención como Neuza en un texto de lo sieglo XVI de l'Archivo Historico Provincial de Zaragoza de lo Fondo Íxar referent a una partida de lo termin municipal de Belchit.

Cheografía 
Se suposa que corresponde a lo parache de Belchit huei conoixiu como El Castillo, en una muela muito cerca de Belchit Viello, con un chacimiento arqueolochico.

Historia 
Encara que s'interprete como un nuclio de población berber Nafzawa, no ye mencionau en fuents musulmanas medievals de la peninsula y las primeras mencions son en textos cristianos aragoneses escritos en latín medieval de los anyos 1125, 1164 y 1170. Este lugar con castiello remató por ser adhibiu como termin de Belchit, a on se reubicó la suya población.

Referencias

Bibliografía 
 Miguel Arenillas Parra et al.: La presa de Almonacid de la Cuba. Del mundo romano a la ilustración en la cuenca del río Aguasvivas. Gobierno de Aragón, 1996.

Despoblaus d'a provincia de Zaragoza
Lugars de Belchit
Localidaz de l'archidiocesi de Zaragoza en o Campo de Belchit